רון פרושאור

רון פרוֹשְׂאוֹר (נולד ב-11 באוקטובר 1958) הוא דיפלומט ישראלי המכהן כשגריר ישראל בגרמניה. קודם לכן כיהן בין היתר כשגריר ישראל בבריטניה, שגריר ישראל באו"ם וכמנכ"ל משרד החוץ. סבו של רון פרושאור מצד אביו, ברטולד פרוסקאוור (Proskauer), היה קצין מעוטר ופטריוט גרמני יהודי שהתגורר במרכז ברלין עד שרדיפת היהודים בגרמניה הנאצית גרמה לו ולבני משפחתו להימלט ממולדתם ולעלות לפלשתינה (א"י) ב-1936. אביו של רון, אולריך, שעברת את שמו לאורי פרושאור, היה גם הוא איש שירות החוץ הישראלי וכיהן כשגריר ישראל בג'מייקה. אמו נחמה עבדה כאחות וזכתה באות יקירת העיר ירושלים לשנת ה'תשפ"א (2021). פרושאור עצמו שירת בצה"ל כקצין בחיל התותחנים והשתחרר בדרגת רב-סרן. במהלך שירותו הצבאי סיים תואר ראשון ותואר שני בהצטיינות במדע המדינה באוניברסיטה העברית בירושלים. רון פרושאור נשוי להדס ואב לשני בנים ובת. הדס היא בתו של הכלכלן מאיר חת ונכדתו של חבר הכנסת נחום חת. בעת שהותו בישראל, רון פרושאור מתגורר בצור הדסה. בשנת 1986 הצטרף לסגל משרד החוץ והחל במילוי תפקידים בנציגויות ישראל בעולם. בתקופת שירותו כדובר שגרירות ישראל בבון היה מראשוני הנציגים הישראלים לכונן קשרים עם מזרח גרמניה ולאחר איחודה עם מערב גרמניה פעל לכינון קשרים עם המדינות הפדרליות החדשות בשטחה. לאחר מכן עבר לשמש דובר שגרירות ישראל בלונדון ומאוחר יותר היה יועץ מדיני בשגרירות ישראל בוושינגטון (1998–2002) והשתתף במשלחת הישראלית לניהול המשא ומתן שקדם לחתימת הסכם ואי ובמשלחת לוועידת קמפ דייוויד (2000). במטה המשרד בירושלים עבד באגף מערב אירופה, כיהן כדובר המשרד ושימש ראש המטה המדיני לשר החוץ ומשנה למנכ"ל משרד החוץ. באוקטובר 2004 מונה פרושאור למנכ"ל משרד החוץ. בתפקיד זה שימש בתקופת תוכנית ההתנתקות ועד יוני 2006. בנובמבר 2007 מונה לשגריר ישראל בבריטניה. בשנת 2011 מונה לשגריר ישראל באו"ם. רון פרושאור היה השגריר ה-16 של מדינת ישראל באו"ם. בתקופת כהונתו נמשך תהליך ההכרה הבינלאומית במדינה פלסטינית בגבולות 1967, חרף התנגדותה של ישראל: ב-29 בנובמבר 2012 החליטה העצרת הכללית של האומות המאוחדות ברוב גדול להכיר ברשות הפלסטינית כמדינה משקיפה שאינה חברה מלאה. פרושאור הרבה לבטא את התנגדותה של מדינת ישראל למשטרו של נשיא סוריה, בשאר אל-אסד בעקבות מלחמת האזרחים בסוריה. הוא התייחס לנושא זה ברבים מנאומיו בעצרת הכללית ובמועצת הביטחון של האו"ם. ביוני 2012 נבחר להיות אחד מ-21 סגני נשיא עצרת האו"ם, והיה לשגריר הישראלי השלישי שמכהן בתפקיד זה. ביולי 2014, במהלך כינוס מועצת הביטחון של האו"ם על רקע מבצע צוק איתן, השמיע פרושאור לנוכחים אזעקת צבע אדום על מנת להמחיש את המצב בעת הזו בערים שונות בישראל שהותקפו בטילים על ידי ארגון חמאס. באוקטובר 2015 סיים פרושאור את כהונתו באו"ם, והוחלף על ידי דני דנון. בשנת 2016, לאחר סיום כהונתו כשגריר ישראל באו"ם, הצטרף פרושאור למרכז הבינתחומי הרצליה והחל לעמוד בראש מכון אבא אבן לדיפלומטיה בינלאומית. בשנת 2017 היה פרושאור בין המועמדים לתפקיד יו"ר הסוכנות היהודית, במקומו של נתן שרנסקי, אך לא נבחר לתפקיד. בשנת 2019 התמנה ליועץ לחברת הקנאביס תראפיקס. ב-28 בדצמבר 2021 הודיע שר החוץ יאיר לפיד שפרושאור ימונה לשגריר ישראל בגרמניה. הוא החל את כהונתו באוגוסט 2022. מדיה וקבצים בנושא רון פרושאור בוויקישיתוף רון פרושאור, ברשת החברתית פייסבוק רון פרושאור, ברשת החברתית פייסבוק ראיון מנכ"ל משה"ח, רון פרושאור-חידוש היחסים עם ניו זילנד, הבחירות באיראן, באתר משרד החוץ, 27 ביוני 2005 יורם יובל, שיחת נפש עם רון פרושאור, הטלוויזיה החינוכית, 8 באוגוסט 2013 שלמה שמיר, קול ישראל באו"ם: יום עם השגריר הישראלי רון פרושאור, באתר סופהשבוע, ‏7 בינואר 2014 רון פרושאור, על מי עמירה הס מגוננת, באתר הארץ, 22 באפריל 2014 אריאל כהנא, מקור ראשון, ממשיך להילחם: רון פרושאור נותן לאו"ם ציון נכשל, באתר nrg‏, 17 בספטמבר 2016 צביקה קליין, ‏או"ם לא שמום: רון פרושאור מכשיר את הדור הבא של הדיפלומטים, בעיתון מקור ראשון, 28 בפברואר 2018 אריאל כהנא, השגריר לשעבר רון פרושאור: "יש לוחמה מדינית נגדנו, כל שגרירות היא מוצב קדמי", באתר ישראל היום, 17 ביוני 2021 רון פרושאור, "עסקת ה"חץ 3": כבוד ללובשי המדים השקופים", ישראל היום, 20 באוגוסט 2023 מינויים לשירות החוץ, החלטה מספר 1002 של ממשלת ישראל השלושים ואחת, משנת 2007, באתר של משרד ראש הממשלה Error-2010-f1 nrg מעריב, שגריר ישראל באו"ם הוא סגן נשיא העצרת, באתר nrg‏, 8 ביוני 2012 https://www.youtube.com/watch?v=QPWJoW5mQGY מערכת ישראל היום, אלה המועמדים לתפקיד יו"ר הסוכנות, באתר ישראל היום, ‏27 בנובמבר 2017 גלי וינרב, ‏חברת הקנאביס תראפיקס ממנה את רון פרושאור לתפקיד יועץ, באתר גלובס, 21 במרץ 2019 שר החוץ לפיד מינה את רון פרושאור לשגריר ישראל בברלין, באתר מעריב אונליין, 28 בדצמבר 2021 MONATH, HANS (2022-08-02). "Neuer Botschafter aus Israel: „Mein Vater war ein echter Preuße"". Der Tagesspiegel (בגרמנית). נבדק ב-2022-08-12.